પાસ-પાટીદાર સંસ્થાઓ વચ્ચેની આ બેઠકમાં, વિશ્વ પાટીદાર સંસ્થાનના પ્રમુખ સી.કે. પટેલને સરકારના એજન્ટ કહેવા બદલ પાસ સમિતિના સભ્ય મનોજ પનારાએ તમામ અગ્રણીઓ સમક્ષ માફી માગી હતી. મનોજ પનારાએ જણાવ્યું કે, જે બેઠક મળી તેમાં અત્યાર સુધી થયેલી ઘટનાઓ અને સામ-સામા નિવેદનો અંગે ચર્ચા કરવામાં આવી હતી. આંદોલન માટે 6 પાટીદાર સંસ્થાના વડીલો અને પાસ સમિતિનાં મળીને કુલ 24 સભ્યોની એક સંકલન સમિતિની રચના કરવામાં આવેલી છે. પનારાએ વધુમાં જણાવ્યું કે, મારા અને સી.કે.પટેલ વચ્ચે જે જુદા-જુદા નિવેદન આવતા હતા તેના અંગે સામ-સામે બેસીને ચર્ચા કરાઈ હતી. વડીલો અમારા માર્ગદર્શક બનશે અને યુવાનો આ આંદોલનને આગળ ધપાવશે. મેં જ્યારે સી.કે.પટેલની સામે દિલગીરી વ્યક્ત કરી ત્યારે તેમણે કહ્યું કે, દિકરો ભુલ કરે ત્યારે પિતા માફ કરે છે.